**Vodič za pripremu i primjenu fiskalizacije**

**kod turističkih agencija**

Obveznik fiskalizacije, u smislu člana 4 Zakona o fiskalizaciji u prometu proizvoda i usluga ("Službeni list Crne Gore", br. 046/19, 073/19 i 008/21), je:

1. fizičko lice koje je obveznik poreza na dohodak i obveznik je izdavanja računa za isporuku proizvoda, odnosno usluga;
2. pravno lice koje je obveznik poreza na dobit u skladu sa zakonom kojim se uređuje porez na dobit pravnih lica i koje je obveznik izdavanja računa za isporuku proizvoda, odnosno usluga;

Shodno članu 9 Zakona o turizmu i ugostiteljstvu ("Službeni list Crne Gore", br. 002/18, 004/18, 013/18, 025/19, 067/19, 076/20), turističke agencije su definisane kao privredno društvo, drugo pravno lice ili preduzetnik koje pruža usluge organizovanja putovanja ili posredovanja u prodaji i realizovanju usluga putovanja i boravka turista i koje ima licencu za obavljanje te djelatnosti. Takođe, istim članom je propisano da poslove turističke agencije ne može obavljati fizičko lice.

Članom 3 Zakona o porezu na dodatu vrijednost ("Službeni list Republike Crne Gore", br. 065/01, 012/02, 038/02, 072/02, 021/03, 076/05, 004/06, "Službeni list Crne Gore", br. 016/07, 073/10, 040/11, 029/13, 009/15, 053/16, 001/17, 050/17, 046/19, 073/19, 080/20), propisano je da je predmet oporezivanja PDV promet proizvoda i promet usluga koje poreski obveznik u okviru obavljanja svoje djelatnosti vrši uz naknadu, kao i uvoz proizvoda u Crnu Goru.

Prema članu 8 istog zakona, promet usluga predstavlja obavljanje, napuštanje, odnosno dopuštanje svake radnje u okviru obavljanja djelatnosti, a koje ne predstavljaju promet proizvoda u smislu čl. 4, 5 i 6 ovog zakona.

Članom 10 navedenog zakona je propisano da kada poreski obveznik, prilikom prometa usluga, radi u svoje ime, a za račun drugog lica, smatra se da te usluge prima i obavlja lično poreski obveznik.

Poreski obveznik može koristiti opšti postupak oporezivanja, kada na ukupnu vrijednost usluge putniku vrši obračun PDV po opštoj stopi i izdaje račun klijentu sa posebno iskazanim PDV. U tom slučaju, smije odbiti ulazni PDV koji je platio ili mu je bio zaračunat i to u poreskom periodu u kojem je obavio promet proizvoda, odnosno usluga.

Prema članu 44 stav 1 Zakon o porezu na dodatu vrijednost, putnička agencija i organizator putovanja, koja radi u svoje ime, a tom prilikom koristi proizvode i usluge drugih poreskih obveznika može obračunavati i plaćati PDV u skladu sa ovim članom.

Agencija koja koristi obračun PDV po posebnom postupku, kalkuliše svoju cijenu usluge u koju ulazi sve što naplaćuje od klijenta i svoju proviziju.

Odredbama člana 44 stav 2 navedenog zakona, propisano je da sve usluge koje putnička agencija izvrši u vezi sa putovanjem (smještaj, prevoz, rent a car, i dr.), smatraju se jednom uslugom putničke agencije putniku.

Obavljena usluga se oporezuje u skladu sa članom 44 stav 3 Zakona o porezu na dodatu vrijednost prema sjedištu putničke agencije od iznosa koji predstavlja razliku između cjelokupnog iznosa koji plaća putnik, u koji nije uključen PDV i stvarnih troškova putničke agencije za nabavke i usluge, koji realizuju drugi poreski obveznici, ako je neposredni korisnik tih usluga putnik.

Putnička agencija, prema članu 44 stav 5 istog zakona, nema pravo na odbitak PDV koji zaračunavaju drugi poreski obveznici prilikom prometa proizvoda, odnosno usluga izvršenih neposredno putniku.

Član 31 stav 1 Zakona o porezu na dodatu vrijednost propisuje da je poreski obveznik dužan da za izvršeni promet proizvoda, odnosno usluga izda račun ili drugi dokument, koji služi kao račun. Račun se izdaje u dva primjerka, od kojih original zadržava kupac, a kopiju zadržava isporučilac proizvoda, odnosno usluga.

Dakle, turistička agencija će izdati fakturu/račun klijentu sa iznosom paket aranžmana, bez posebnog iskazivanja obračunatog PDV, s pozivom da se ovaj promet oporezuje u skladu sa članom 44 Zakona o porezu na dodatu vrijednost i da primjenjuje poseban postupak.

Primjer

**OPIS KOLIČINA CIJENA UKUPNO**

Paket aranžman 1 1.300,00€ 1.300,00€

sa pozivom izuzeća od PDV-a shodno članu 44 Zakona o porezu na dodatu vrijednost, a u skladu sa uputstvima u tehničkoj specifikaciji v5 poglavlje 3.7.1.101 Stavke računa: SIZUZEĆE(tabele 133 i 134, strana 62, vrijednost - VAT\_CL44).

#### Stavke računa: S IZUZEĆE (stavka oslobođena tj. izuzeta od PDV-a)

Oslobođeno tj. izuzeto od PDV-a

|  |  |
| --- | --- |
| Vrsta podataka | String |
| Ograničenje | nabrajanje, opisano u tabeli u nastavku. |
| Primjer | VAT\_CL44 |

Tabela 133

Vrijednosti nabrojanih stavki za oslobođenja/izuzeća od PDV-a navedene su u tabeli u nastavku.

|  |  |
| --- | --- |
| Vrijednost | Opis |
| VAT\_CL17 | Mjesto prometa usluga |
| VAT\_CL20 | Poreska osnovica i ispravka poreske osnovice |
| VAT\_CL26 | Oslobođenja od javnog interesa |
| VAT\_CL27 | Ostala oslobođenja |
| VAT\_CL28 | Oslobođenja kod uvoza proizvoda |
| VAT\_CL29 | Oslobođenja kod privremenog uvoza proizvoda |
| VAT\_CL30 | Posebna oslobođenja |
| **VAT\_CL44** | **Poseban postupak oporezivanja** |

Tabela 134

Napominjemo, da se odredbe člana 44 Zakona o porezu na dodatu vrijednost ne primjenjuju kada su u pitanju poreski obveznici /turističke agencije koje rade kao posrednici i podnose obračun u skladu sa članom 20 stav 8 tačka 2) ovog zakona.